**Elnöki beszámoló a 2022-es év munkájáról**

**2023.március.11. közgyűlés**

Elnökségünk nevében köszöntöm egyesületünk tagjait közgyűlésünkön.

Ahogy minden évben, most is a hivatalos részt követően kerül majd sor az Év kutyája díjak és az Év tenyésztője díj (ezt nagyon régen nem adtuk ki) átadására.

El kell mondanom, hogy a klub érdemi munkát 2022-ben nem végzett, sem kiállításunk nem volt, sem szemlénkre nem volt jelentkezés.

2022-ben már szerencsére korlátozások nélkül lehetett tartani szemléket és kiállításokat is.

Klubunk tagsága sajnos minimálisra csökkent, így úgy döntöttünk, hogy nem tartunk klubkiállítást. Sajnos a költségek emelkedése és a várható minimális nevezési létszám miatt ezt nem mertük kockáztatni.

Be kell látnunk, hogy a pandémiás időszak alatt csökkent az érdeklődés fajtánk iránt és ez elsősorban az ára, a várható kozmetikai költségek miatt is alakult így. Nem is nagyon születtek almoksem, ha voltak is kicsik, egy részük külföldre került, vagy házi kedvencként családokhoz. Pár év kell ahhoz, hogy a született almokból majd kiállításokon is találkozzunk a fiatalabb korosztállyal. A tavalyi nemzeti és nemzetközi kiállításokon, ha 3-5 fő között volt az orosz fekete terrier nevezés, annak már örülni lehetett, s sajnos mindig ugyanazokkal a nevekkel találkoztunk minden alkalommal.

Tenyészszemléinkre nem volt jelentkezés, a változatlan probléma az, hogy a nem szűrt kutyákat inkább elviszik a gazdák a Karakán klub szemléjére, ahol a tenyésztésbe vételnek nem feltétele a szűrések megléte. Ebben semmi érdemi változás nem történt az évek alatt.

2022-ben nem tartottuk un. nyílt napot, Családi napot sem, sajnos az előző évben nagyon kevesen jöttek el. A helyszín ideális, felkészültünk a vendéglátásra is, programot is hirdettünk, de ennek ellenére minimális volt az érdeklődés.

Talán idén megpróbáljuk ismét, sok új gazdi van, aki szívesen találkozna a facebookon megismert gazdikkal,

A Happy Dog kutyaiskola mindig örömmel fogad bennünket, de azt is megfontolhatjuk esetleg, hogy abba a régióba vigyük el a találkozót, ahol több kutya van.

2022-ben születtek szép, kiemelkedő eredmények a kiállításokon, az elismeréseket a közgyűlés végén adjuk majd át.

Ismét egyre többen járnak iskolába, s az ott szerzett tudást kiválóan teljesítik gazdik/kutyák egyaránt. Ismerjük, tudjuk, hogy fajtánk jól képezhető, élvezi a munkát, szívesen teljesíti a feladatokat és nem felejt. Az iskolákban ma már jól tudják a fiatal és az idősebb orosz fekete terrier igényei szerint alakítani a képzéseket és így kiváló vizsgaeredmények születnek.

A sikerek mellett sajnos a múlt évben is nagyon sok orosz fekete terrierektől kellett fájó szívvel búcsúznunk, akik sok társukkal már az égi mezőkön játszanak, hatalmas űrt hagyva minden együtt érző orosz feketés, de elsősorban a gazdák szívében. Engedjétek meg, hogy a szokásos gyertyát meggyújtva, itt is gondoljunk rájuk sok szeretettel.

Anyagi helyzetünk a korábbi évekhez hasonlóan stabil, ugyan nem voltak bevételeink, de kiadásaink sem, ennek ellenére a 2022-es évet szerény eredménnyel zártuk.

Pár számadat:

2022-es évi bevétel és kiadás: szerény 130.000.Ft bevétel, 124.000.-Ft kiadás. Ennek alapján mérlegeredményünk: 6.000.-Ft.

Minimális támogatás érkezett az 1%-ból 36.000.-Ft-ot kaptunk.

2022-es év végi záró adatok. Bank: 785.395.-Ft, pénztár: 582.635.-Ft összesen: 1.368.030.-Ft.

A tavalyi évi gazdasági beszámolót a közhasznúsági melléklettel együtt az évek óta az egyesület gazdasági munkáját segítő könyvvizsgáló készítette el, a mai közgyűlés jóváhagyása után pedig beküldjük.

Az egyesület taglétszáma évek óta stagnál, nagyjából minden évben annyi tagunk van, ami még éppen elégséges ahhoz, hogy a MEOESZ társult tagjai lehessünk (ez 10 fő minimum). Évek óta próbálunk még több tagot bevonni munkánkba, de egyre nehezebb, sokszor az anyagiak miatt ez nem sikerült, pedig az évi 6.000.-Ft igazán nem mondható nagy összegnek. A megosztottság (az, hogy erre a viszonylag kis létszámra két fajtaklub van) sem tesz jót a fajtának.

Lekérdeztem a múlt évben regisztrált kutyákat: 52 kölyköt törzskönyvveztek, 3 komfirmációs regisztrációs lapot adtak ki és 2 honosítás történt. Ezek a számok önmagában nem túl kicsik, viszont ehhez képest a kiállítási kedv nagyon alacsony. Nem biztos, hogy minden megszületett kutya kapott törzskönyvet, ezt még a régi tenyésztők közül is sokat úgy csinálják, hogy csak néhány kölyökre kérik meg, a többit eladják kedvencnek, s az eladási árat is ehhez alakítják.

Ugyan nem érintette klubunk munkáját, de szeretnék pár szót mondani az év végén történt tragikus eseményről. Mint tudjátok, szövetségünk elnöke Korózs András úr tragikus hírtelenséggel elhunyt, bár a hosszú és kockázatos műtét sikerült, sajnos a kritikus 3 napot nem élte túl. A szövetség elnök nélkül maradt egy olyan időszakban amikor már készültek a FeHoVa kiállításra, több idei kiállítás bírói listája is alakult már, illetve a kis Európa előkészületei is megtörténtek. Túlzás nélkül mondhatom, hogy szegény még kis sem hűlt, de szinte azonnal megindult az elnökségért folyó harc, a találgatások, jelentkeztek a jelöltek is. Bekerültem a jelölőt bizottságba, nem volt egyszerű helyzetünk. Az elnökség átmenetileg kinevezte az addigi alelnököt, hogy a napi ügyeket lehessen intézni, de nagyon hamar dönteni kellett a közgyűlés összehívásáról. Ez megtörtént, s januártól Korózs Gábor lett nagy többségi szavazattal a szövetség elnöke. Megnyugodtak a kedélyek, elkezdték a kiállításokat szervezni. Nagyon bízom benne, hogy a következő 4 évre stabil vezetőt kapott szövetségünk.

Sikeres évet kívánok tenyésztőinknek, jó egészséget a gazdiknak, kutyáknak, kiemelkedő kiállítási eredményeket, akik pedig kutyájuk képzésével foglalkoznak szép vizsgaeredményeket.

Köszönöm türelmeteket

Ha a beszámolóval kapcsolatban lenne bárkinek kérdése, kiegészítése nyugodtan tegye meg, ha nincs, akkor kérem a közgyűlést, hogy fogadja el a 2022-es évi beszámolómat.

Dobainé Tar Zsuzsanna

elnök